禮記/燕義
古者周天子之官，有庶子官。庶子官職諸侯、卿、大夫、士之庶子之卒，掌其戒令，與其教治；別其等，正其位。國有大事，則率國子而致於大子，唯所用之。若有甲兵之事，則授之以車甲，合其卒伍，置其有司；以軍法治之，司馬弗正。凡國之政事，國子存游卒，使之德學道；春合諸學，秋合諸射，以考其藝而進退之。

諸侯燕禮之義：君立阼階之東南，南鄉爾；卿，大夫皆少進，定位也。君席阼階之上，居主位也；君獨升立席上，西面特立，莫敢適之義也。

設賓主，飲酒之禮也。使宰夫為獻主，臣莫敢與君亢禮也。不以公卿為賓，而以大夫為賓，為疑也，明嫌之義也。賓入中庭，君降一等而揖之，禮之也。

君舉旅於賓、及君所賜爵，皆降再拜稽首，升成拜；明臣禮也。君答拜之，禮無不答；明君上之禮也。臣下竭力盡能以立功於國，君必報之以爵祿，故臣下皆務竭力盡能以立功，是以國安而君寧。禮無不答，言上之不虛取於下也。上必明正道以道民，民道之而有功，然後取其什一，故上用足而下不匱也，是以上下和親而不相怨也。和寧，禮之用也，此君臣上下之大義也。故曰：「燕禮者，所以明君臣之義也。」

席，小卿次上卿，大夫次小卿，士庶子以次就位於下。獻君，君舉旅行酬而后獻卿，卿舉旅行酬而后獻大夫，大夫舉旅行酬而后獻士，士舉旅行酬而後獻庶子。俎豆、牲體、薦羞，皆有等差，所以明貴賤也。

礼記